Minibásne

Mária Nováková

Autor

Vydavateľ

Licencia

Vydanie

Autor obálky

Mária Nováková

Greenie knižnica

CC-BY-NC-ND

Prvé (2024)

Pavel Sekerák

O knihe

Minibásne majú dva odlišné významy. Ide nielen o krátke básne počtom znakov a veršov, ale zároveň ide o osobnejšie básne, z malého súkromného vesmíru. Láska, sklamanie a rozličné túžby sú zastúpené s narastajúcou intenzitou.

Minibásne nie sú o politike, spoločnosti či o tom, čo trápi ľudstvo. Sú o človeku, ktorý má svoje snahy – a tiež svoje vlastné, osobné zlyhania.

Obsah

Minibásne 1

O knihe 2

Obsah 3

Namiesto úvodu #1 4

Namiesto úvodu #2 5

Namiesto úvodu #3 6

Namiesto úvodu #4 7

Od seba 8

Bez lavičky 9

Šikana 10

Pohľad cez prázdnu fľašu 11

Nie 12

Alergia na more 13

Tamtí 14

Ustráchané dievčatko 15

Al a la (mužsko-ženské empatie) 16

Studená 17

Odchádzajú priatelia 18

Staré košele 19

Gaštany 20

23:00 21

Ona 22

Pamätám 23

Rebríček 24

Autorská slepota 25

Červená 26

Nepochopená 27

Nedarí sa 28

Benzín a ľalia 29

Jedno NIE nestačí 30

Namiesto úvodu #1

Minicooper veľkých lások

limuzína plná sklamaní

láska krásna ako obrázok

sa topí s nami vo vani

Namiesto úvodu #2

Veľký svet sa skladá z malých svetov

aj ten náš, osobný, musí mať pravidlá

začneme deň s láskou alebo s odvetou?

S láskou alebo s tragédiou čo nás postihla?

Namiesto úvodu #3

Bodliaky na duši

žihľava na srdci

aj ryba na súši

vždy po niečom túži

Namiesto úvodu #4

Ty si veľký a drsný chlap

ty máš kľúče od planéty

ja poznám samotu a strach

a mne kapú naše kvety

Od seba

Sme od seba strašne ďaleko

jednu priemernú galaxiu

k mojej duši v návlekoch

kráčaš a myslíš na inú

Nikto nikomu nekýval

len dve tváre sklopené

v potoku je iná ryba

ktorá chce byť na ramene

Bez lavičky

Moje lásky boli bez lavičiek

bez mladého pomätenia mysle

iba súčty túžob a klišé

len nuda v polohe zvislej

Žiadne krásne tajné miesto

len súradnice plné obyčajnosti

nemiloval ma, ja viem to

skutek utek, priamo od kosti

Šikana

Ten je iný, ten je divný

tamten je súci na mašľu

útok na nich, preč s nimi

aj tak sa na nich vykašľú

Aj takto môže začať šikana

stačí ukázať, kto je menej

ľudskosť môže byť preč poslaná

prosby a ľútosť budú zas nemé?

Pohľad cez prázdnu fľašu

Pohľad cez prázdnu fľašu

do vecí dávno minulých

zabudli na všetku krásu

ktorú zobral čas minulý

Vytriezvenie do sklamania

kvapky nádeje sú v stokách

budúcnosti sa často stránia

ukazujú na iných stokrát

Nie

Nekonečná odpoveď

na všetky otázky

vôbec nič nové

NIE aj v mene lásky

V mene zabudnutých časov

a sklamaní s rodokmeňom

škoda myslieť, škoda slov

v svete vraj nezmenenom

Alergia na more

V čase a priestore

od teba vzdialená

s alergiou na more

bez teba, bez mena

Ja len morská víla

realitou zmlátená

a ty krásna zmija

láskou tak zmenená

Tamtí

Tamtí sú úspešní

tak sa im darí

napchatí z čerešní

ako sa tam dostali?

A potom tí druhí

na druhej strane plotu

závidia si aj pudy

žobrú aj pre žobrotu

Ustráchané dievčatko

Ustráchané dievčatko

ktoré nevie byť ženou

zakry jej tvár látkou

nazvi ju hlúpou fenou

Buď ten dôležitý

buď ten veľký pán

buď ten čo rozdáva hity

ale navždy ostaneš sám

Al a la (mužsko-ženské empatie)

Nechápal a nemiloval

stále si sa zle zachoval

modré z neba si sľuboval

za klamstvo si sa schoval

A ja som to nechápala

vždy som ti všetko dala

len nervy som z teba mala

kráľovná, čo nemá kráľa…

Studená

Studené prejavy

ľadového srdca

zmrazí ma z oslavy

na ktorej som sudca

Mám nás spolu súdiť za zimu

aj za všetky studené vojny

medzi nás zasiali "rýmu"

tlkot sŕdc je neobstojný

Odchádzajú priatelia

Odchádzajú priatelia

do celkom iných svetov

nové vetry im zavelia

do iných kabaretov

V starých plotoch už znovu

tie správne klince chýbajú

nových vdovcov či vdovu

prinesú tí, čo už nesnívajú

Staré košele

Už nemajú ten správny pach

ani tú galantnú chvíľu

skončilo pekné, prišiel krach

nič pre tvoju už nie milú

Mám skriňu starých košelí

ktoré už vôbec nikto nenosí

prázdne miesto na posteli

a kosu, s ktorou neviem kosiť

Gaštany

Gaštany od teba sú stále na okne

najlepšie časy majú dávno za sebou

občas aj padajú, aj sa na nich potknem

pomocnú ruku však necítim nad sebou

Potom len nariekam a rýmy sú zničené

hrdzavé sú slová o našom šťastí

listy opadali, pristaré sú korene

sme ako gaštany, hodené do pasci

23:00

Tri hodiny po tom, čo si prichádzal

a ja rátam minúty na tvojich hodinách

nikdy som nečakala slávneho víťaza

cítim tvoje dlane v mojich šedinách

Už by si mohol prísť, už ťa dlho čakám

a dobre viem, že sa znovu nedočkám.

Mám Ťa ísť hľadať? Sama? V noci? A kam?

Hodiny zastali, zamrzli ako vločka

Ona

Ona mi nevadila, ani tvoje polopravdy

ktorými si ma chcel raniť čo najmenej

poznala som tvoj dych, aj tvoje hanby

radšej som dúfala, že cestu nájdeme

Niekedy tobogan, inokedy diaľnica

a moje líca ostali suché nevšimnutím

jedno objatie od jedného strýca

a líca plakali... odvrhnutím...

Pamätám

Pamätám si hlad, aby si ho ty nemal

aj keď som nevedela kráčať ďalej

dobre viem, čo znamenala zmena

keď si nechcel kráčať pri pomalej

Pamätám slová, ktoré len ublížili

a nikdy som ich nevracala v hneve

myšlienky, keď si vôbec nebol milý

aj tak nebýval jed v mojej pere

Rebríček

Som tvoja siedma

vraj lepšia od šestky

len mám byť striedma

a nosiť podpätky

Dvojka mala lepšie vlasy

jednotka lepšie varila

Trojka ťa dostala z basy

a ja som ťa LEN spasila

Autorská slepota

Dnešná misia je myslím celkom jasná

vytvoriť domov, pre mňa a pre teba

chcem byť len tvoja, tvoja a krásna

tá, ktorá ťa chápe a vôbec sa nehnevá

Ale aj mňa trápi autorská slepota

nestíham, mýlim sa, som ľudská bytosť

nedokonalá, ale úprimná hmota

žena, ktorá si praje tvoju blízkosť

Červená

Semafor má teraz len jednu farbu

a ty chceš lásku na plný plyn

mám v hlave slová ako hriech a tabu

a ty si myslíš, že sa roztopím

Moja ručná brzda je po chodník

a ty počuješ každé tretie slovo

ja viem, ty si môj pištoľník

a ja tá, ktorú si kedysi zmohol

Nepochopená

Dnes periem, žehlím a utieram

aj prach na našom krásnom vzťahu

plačem, stresujem a neusmievam

a ty mi vravíš niečo o krachu

Plačem, že aj dnes mám iba dve ruky

a dve oči, ktoré sú červené a plné sĺz

som od potu, od špiny, oleja i od múky

a ty sa smeješ na moje "tak si to skús"

Nedarí sa

Hľadám samotu pri ceste lesom

opúšťam aktuálne storočie

stále mám pocit že v ňom nie som

chytám vietor, márne no statočne

Nedarí sa splniť nemožné priania

už ani neviem, aké bolo to posledné

chcem plávať v snoch až do svitania

a dúfať, že si na mňa spomenieš

Benzín a ľalia

Čo má spoločné benzín a ľalia?

Nestretávajú sa dennodenne

jeden sa rozhorí, druhá rozvíja

kto sa správa viac neposedne?

Budem tvoj benzín, ty moja ľalia

objímem plameňmi tvoju krásu

nič spoločné, láska sa potkýna

krúti sa v kruhu a bez kompasu

Jedno NIE nestačí

Jedno NIE na pondelok

potom utorkové NIE

stredajšie NIE o nás dvoch

NIE vo štvrtok zase znie

Piatkové NIE je znechutené

v sobotu je NIE oprávnené

nedeľné NIE je inej žene

ÁNO márne túži po zmene

Table of Contents

Minibásne 1

O knihe 2

Obsah 3

Namiesto úvodu #1 4

Namiesto úvodu #2 5

Namiesto úvodu #3 6

Namiesto úvodu #4 7

Od seba 8

Bez lavičky 9

Šikana 10

Pohľad cez prázdnu fľašu 11

Nie 12

Alergia na more 13

Tamtí 14

Ustráchané dievčatko 15

Al a la (mužsko-ženské empatie) 16

Studená 17

Odchádzajú priatelia 18

Staré košele 19

Gaštany 20

23:00 21

Ona 22

Pamätám 23

Rebríček 24

Autorská slepota 25

Červená 26

Nepochopená 27

Nedarí sa 28

Benzín a ľalia 29

Jedno NIE nestačí 30